Dinasti Konbaung

**Dinasti Konbaung** (), juga dikenali sebagai **Empayar Burma Ketiga** (တတိယမြန်မာနိုင်ငံတော်), merupakan dinasti terakhir yang memerintah Burma dari tahun 1752 hingga 1885. Ia membentuk empayar kedua terbesar dalam sejarah Burma dan meneruskan pembaharuan pentadbiran yang dimulakan oleh Dinasti Toungoo, sekali gus meletakkan asas kepada negara Burma moden. Bagaimanapun, pembaharuan tersebut tidak mencukupi untuk menghalang kemaraan Empayar British, yang menewaskan Burma dalam ketiga-tiga Perang Inggeris-Burma sepanjang tempoh enam dekad (1824–1885) dan menamatkan sistem beraja Burma yang telah berusia seribu tahun pada tahun 1885.

Penyamar yang menuntut takhta dinasti tersebut mendakwa mereka ialah keturunan Myat Phaya Lat, salah seorang anak perempuan Thibaw.

Sebagai sebuah dinasti yang bersifat ekspansionis, raja-raja Konbaung melancarkan kempen ketenteraan terhadap Mizo, Manipur, Assam, Arakan, Mon di Pegu, Siam dan Dinasti Qing di China, sekali gus mewujudkan Empayar Burma Ketiga. Akibat perang dan perjanjian berikutnya dengan British, negara moden Myanmar dapat menjejak asal-usul sempadannya kepada peristiwa-peristiwa ini.

Sepanjang pemerintahan Dinasti Konbaung, ibu kota telah dipindahkan beberapa kali atas sebab keagamaan, politik, dan strategik.

## Sejarah

Dinasti ini diasaskan oleh seorang ketua kampung, yang kemudiannya dikenali sebagai Alaungpaya pada tahun 1752 untuk mencabar Kerajaan Hanthawaddy yang dipulihkan, yang baru sahaja menumbangkan Dinasti Taungoo. Menjelang 1759, tentera Alaungpaya telah menyatukan semula seluruh Burma (dan Manipur) serta menghalau keluar Perancis dan British yang telah membekalkan senjata kepada Hanthawaddy.

Anak kedua Alaungpaya, Hsinbyushin menaiki takhta selepas tempoh pemerintahan singkat abangnya, Naungdawgyi (1760–1763). Beliau meneruskan dasar peluasan wilayah ayahandanya dan akhirnya menakluk Ayutthaya pada tahun 1767, selepas tujuh tahun peperangan.

### Hubungan dengan Siam
Pada tahun 1760, Burma memulakan siri peperangan dengan Siam yang berlanjutan sehingga pertengahan abad ke-19. Menjelang 1770, pewaris Alaungpaya telah memusnahkan Ayutthaya (1765–1767), menundukkan sebahagian besar Luang Phrabang dan Vientiane (kedua-duanya pada 1765), dan menewaskan empat pencerobohan oleh Dinasti Qing dari China (1765–1769). Dengan Burma terus sibuk selama dua dekad berikutnya menghadapi ancaman pencerobohan China, Siam berjaya bersatu semula pada 1771 dan seterusnya menakluk Lan Na pada 1776. Burma melancarkan serangan tambahan ke atas Siam yang baru dipulihkan itu pada 1785 dan 1786 tetapi gagal. Burma dan Siam terus berperang sehingga 1855, namun selepas berdekad-dekad peperangan, kedua-dua negara bertukar wilayah Tenasserim (kepada Burma) dan Lan Na (kepada Siam).

### Hubungan dengan China
Dalam mempertahankan wilayahnya, dinasti ini berjaya menentang empat peperangan melawan Dinasti Qing yang melihat peluasan kuasa Burma di Timur sebagai satu ancaman. Pada 1770, walaupun berjaya menewaskan tentera China, Raja Hsinbyushin memohon perdamaian dan memeterai perjanjian untuk mengekalkan perdagangan dua hala dengan Kerajaan Tengah yang sangat penting kepada dinasti ketika itu. Dinasti Qing kemudiannya membuka pasaran dan memulihkan perdagangan dengan Burma pada 1788 selepas hubungan kembali damai. Sejak itu, hubungan aman dan bersahabat kekal antara China dan Burma untuk jangka masa yang panjang.

### Hubungan dengan Vietnam
Pada tahun 1823, utusan Burma yang diketuai oleh George Gibson, anak kepada seorang tentera upahan Inggeris, tiba di bandar Saigon di Vietnam. Raja Burma ketika itu, Bagyidaw sangat berhasrat untuk menakluk Siam dan berharap Vietnam dapat menjadi sekutu yang berguna. Vietnam pada waktu itu baru sahaja menggabungkan Kemboja ke dalam wilayahnya. Maharaja Vietnam iaitu Minh Mạng, baru menaiki takhta pada masa itu selepas kemangkatan ayahandanya, Gia Long (pengasas Dinasti Nguyen). Sebuah utusan perdagangan dari Vietnam baru-baru ini berada di Burma, berminat untuk mengembangkan perdagangan sarang burung (*tổ yến*). Bagaimanapun, tujuan utama Bagyidaw menghantar misi balas adalah untuk mewujudkan pakatan ketenteraan.

### Peluasan kuasa Barat
Berhadapan dengan China yang kuat dan Siam yang bangkit semula di sebelah timur, Dinasti Konbaung bercita-cita untuk meluaskan Empayar Konbaung ke arah barat. Bodawpaya memperoleh kerajaan-kerajaan barat seperti Arakan (1784), Manipur (1814) dan Assam (1817), menyebabkan wujudnya sempadan yang panjang tetapi tidak jelas dengan India British. Pada waktu tercetusnya Perang Inggeris-Burma Pertama, mahkamah Konbaung berhasrat untuk menakluk Bengal British yang berpotensi.

Orang Eropah mula menubuhkan pos perdagangan di kawasan delta Irrawaddy pada tempoh ini. Konbaung cuba mengekalkan kemerdekaannya dengan mengimbangi hubungan antara Perancis dan British. Bagaimanapun akhirnya gagal; British memutuskan hubungan diplomatik pada 1811, dan dinasti ini berperang serta tewas dalam tiga peperangan menentang Empayar British, yang berakhir dengan pengilhakan penuh Burma oleh British.

British menewaskan Burma dalam Perang Inggeris-Burma Pertama (1824–1826) selepas kedua-dua pihak mengalami kerugian besar, baik dari segi nyawa mahupun harta. Burma terpaksa menyerahkan Arakan, Manipur, Assam dan Tenasserim, serta membayar pampasan besar sebanyak satu juta paun.

Pada tahun 1837, adik Raja Bagyidaw, Tharrawaddy merampas takhta, meletakkan Bagyidaw di bawah tahanan rumah dan menghukum mati permaisuri utama Me Nu serta saudaranya. Tharrawaddy tidak berusaha memperbaiki hubungan dengan British. 

Anak Tharrawaddy, Pagan yang menjadi raja pada 1846, menghukum mati ribuan orang. Sesetengah sumber menyatakan sehingga 6,000, yang terdiri daripada rakyatnya yang kaya dan berpengaruh dengan tuduhan yang direka-reka. Sepanjang pemerintahannya, hubungan dengan British menjadi semakin tegang. Pada 1852, Perang Inggeris-Burma Kedua meletus. Pagan digantikan oleh adiknya, Mindon, seorang raja yang bersikap lebih progresif.

### Pembaharuan
Menyedari keperluan untuk memodenkan negara, para pemerintah Konbaung cuba melaksanakan pelbagai pembaharuan tetapi hanya mencapai kejayaan terhad. Raja Mindon bersama saudaranya yang cekap, Putera Mahkota Kanaung, menubuhkan kilang milik kerajaan untuk menghasilkan senjata moden dan barangan lain; namun akhirnya kilang-kilang ini terbukti lebih mahal berbanding keberkesanannya dalam menangkis pencerobohan dan penaklukan asing.

Raja-raja Konbaung memperluas pembaharuan pentadbiran yang telah dimulakan pada zaman Pemulihan Dinasti Toungoo (1599–1752), dan mencapai tahap kawalan dalaman dan peluasan luar yang tidak pernah dicapai sebelum itu. Mereka memperketat kawalan di kawasan tanah rendah dan mengurangkan keistimewaan turun-temurun para ketua Shan. Mereka juga melaksanakan pembaharuan komersial yang meningkatkan pendapatan kerajaan serta menjadikannya lebih stabil. Ekonomi berasaskan wang semakin berkembang. Pada tahun 1857, pihak istana memperkenalkan sistem komprehensif cukai wang tunai dan gaji, dibantu oleh pengeluaran syiling perak piawai pertama negara.

Mindon turut berusaha mengurangkan beban cukai dengan menurunkan cukai pendapatan yang tinggi dan mewujudkan cukai harta tanah, serta duti ke atas eksport asing. Bagaimanapun, dasar-dasar ini membawa kesan sebaliknya, iaitu meningkatkan beban cukai kerana golongan elit tempatan mengambil kesempatan untuk memperkenalkan cukai baharu tanpa menghapuskan cukai lama; mereka dapat melakukannya kerana kawalan dari pihak pusat adalah lemah. Selain itu, duti ke atas eksport asing telah mengekang perkembangan perdagangan dan perniagaan yang semakin pesat.

Mindon juga berusaha membawa Burma lebih dekat dengan dunia luar, dan menganjurkan Sidang Agung Buddha Kelima pada tahun 1872 di Mandalay, yang mendapat penghormatan British dan kekaguman rakyatnya sendiri.

Mindon mengelakkan pengilhakan pada tahun 1875 dengan menyerahkan Negeri-negeri Karenni. Namun begitu, tahap dan kadar pembaharuan adalah tidak sekata dan akhirnya tidak mencukupi untuk menahan kemaraan kolonialisme British.

### Pemansuhan takhta
Baginda mangkat sebelum sempat menamakan pengganti, dan Thibaw, seorang putera yang kurang berpengaruh, telah dimanipulasi untuk dinaikkan ke takhta oleh Hsinbyumashin, salah seorang permaisuri Mindon, bersama anaknya Supayalat. (Rudyard Kipling menyebut Supayalat sebagai permaisuri Thibaw, dan meminjam namanya dalam puisinya "Mandalay".) Raja Thibaw yang baharu itu seterusnya, di bawah arahan Supayalat, membunuh semua calon berpotensi yang boleh menuntut takhta. Pembantaian ini dikatakan dijalankan oleh pihak permaisuri sendiri.

Dinasti ini berakhir pada 1885 dengan penggulingan secara paksa dan pengusiran raja serta keluarga diraja ke India. British yang bimbang dengan pengukuhan Indochina Perancis, mengilhakkan baki wilayah Burma dalam Perang Inggeris-Burma Ketiga pada 1885. Pengilhakan itu diumumkan di Parlimen British sebagai hadiah Tahun Baharu kepada Ratu Victoria pada 1 Januari 1886.

Walaupun dinasti ini telah menakluk wilayah yang sangat luas, kuasa langsungnya terhad kepada ibu kota dan dataran subur lembah Sungai Irrawaddy. Para pemerintah Konbaung mengenakan cukai yang keras dan berdepan kesukaran menumpaskan pemberontakan dalaman. Pada masa-masa tertentu, negeri-negeri Shan membayar ufti kepada Dinasti Konbaung, tetapi tidak seperti wilayah Mon, Shan tidak pernah diperintah secara langsung oleh Burma.

## Pentadbiran kerajaan
Dinasti Konbaung mengamalkan sistem raja mutlak. Seperti di seluruh Asia Tenggara, konsep tradisional pemerintahan berasaskan cita-cita raja sebagai *[[Chakravartin]]* (Raja Sejagat) yang membentuk *[[mandala (model politik)|mandala]]* atau lingkungan kuasa mereka sendiri dalam alam Jambudipa, bersama pemilikan gajah putih yang membolehkan mereka menggunakan gelaran *Hsinbyushin* atau *Hsinbyumyashin* (Tuan kepada Gajah Putih), memainkan peranan penting dalam usaha mereka.

Namun demikian dari sudut yang lebih praktikal, ancaman sejarah berupa serangan berkala, bantuan kepada pemberontakan dalaman, serta pencerobohan dan pemaksaan kuasa ketuanan oleh kerajaan jiran seperti Mon, Tai Shan, dan Manipur merupakan cabaran besar yang sentiasa dihadapi mereka.

## Pentadbiran sosioekonomi

Semasa pemerintahan Dinasti Konbaung, masyarakat Burma sangat berhierarki. Dengan struktur yang secara longgar meniru empat varna dalam agama Hindu, masyarakat Konbaung dibahagikan kepada empat kelas sosial utama (အမျိုးလေးပါး) berdasarkan keturunan:
* Golongan Pemerintah (မင်းမျိုး) atau *[[Kshatriya|Khattiya]]* (ခတ္တိယ)
* Golongan Keagamaan (ပုဏ္ဏားမျိုး) atau *[[Brahmin|Brahmana]]* (ဗြာဟ္မဏ)
* Golongan Pedagang (သူဌေးမျိုး) atau *[[Vaishya|Vessa]]* (ဝေဿ)[107]
* Orang Kebanyakan (ဆင်းရဲသားမျိုး) atau *[[Shudra|Tudda]]* (သုဒ္ဒ)[107]

Masyarakat juga membezakan antara orang bebas dan hamba (ကျွန်မျိုး), iaitu mereka yang berhutang atau tawanan perang (termasuk mereka yang dibawa pulang daripada kempen ketenteraan di Arakan, Ayutthaya dan Manipur), tetapi golongan hamba tetap boleh tergolong dalam mana-mana empat kelas tersebut. Terdapat juga perbezaan antara pembayar cukai dan bukan pembayar cukai. Orang kebanyakan yang membayar cukai dipanggil *athi* (အသည်), manakala mereka yang tidak membayar cukai, biasanya berkait dengan istana diraja atau berada dalam perkhidmatan kerajaan, dipanggil *ahmuhtan* (အမှုထမ်း).

Di luar kedudukan turun-temurun, terdapat dua jalan utama untuk memperoleh pengaruh:
* menyertai ketenteraan (မင်းမှုထမ်း), dan
* menyertai Sangha Buddha di biara-biara.

### Undang-undang kemewahan
Undang-undang kemewahan atau disebut *yazagaing* mengawal kehidupan serta corak penggunaan rakyat Burma dalam kerajaan Konbaung. Segalanya daripada gaya rumah seseorang, pakaian yang sesuai dengan kedudukan sosialnya, peraturan berhubung upacara pengebumian dan jenis keranda yang boleh digunakan, hinggalah kepada penggunaan bentuk pertuturan tertentu berdasarkan pangkat dan status sosial. Khususnya di ibu kota diraja, undang-undang kemewahan ini amat ketat dan merupakan yang paling kompleks.

Sebagai contoh, undang-undang kemewahan melarang rakyat biasa membina rumah batu atau bata, serta menetapkan jumlah tingkat pada bumbung berserambi berhias (dipanggil *[[pyatthat]]*) yang dibenarkan di atas kediaman seseorang. Balai Tamu Agung istana diraja, empat pintu utama kota diraja, serta biara-biara, dibenarkan mempunyai 9 tingkat, manakala para pembesar kecil yang paling berkuasa (*sawbwa*) dibenarkan maksimum 7 tingkat sahaja.

Undang-undang kemewahan juga menetapkan 5 jenis upacara pengebumian bersama adat istiadat masing-masing: untuk raja, ahli keluarga diraja, pemegang jawatan menteri, para pedagang dan golongan yang memiliki gelaran, serta petani (yang tidak menerima sebarang upacara ketika kematian).

Peraturan kemewahan berkaitan pakaian dan perhiasan juga dipatuhi dengan teliti. Reka bentuk yang menggunakan lambang burung merak dikhaskan sepenuhnya untuk keluarga diraja, manakala jaket panjang hingga ke pinggul yang berekor (ထိုင်မသိမ်းအင်္ကျီ) dan *[[surcoat]]* dikhaskan untuk para pegawai. Sandal baldu (ကတ္တီပါဖိနပ်) dipakai secara eksklusif oleh golongan diraja. Gelang kaki emas hanya boleh dipakai oleh putera dan puteri diraja. Kain sutera yang ditenun dengan bunga emas dan perak atau figura haiwan hanya dibenarkan untuk ahli keluarga diraja dan isteri para menteri. Perhiasan menggunakan permata dan batu berharga turut dikawal. Penggunaan *hinthapada* (ဟင်္သပဒါး), iaitu pewarna merah vermilion yang diperbuat daripada batu kawi, juga tertakluk kepada peraturan.

### Demografi
Sepanjang pemerintahan Dinasti Konbaung, proses integrasi budaya terus berlaku. Buat pertama kali dalam sejarah, bahasa dan budaya Burma menjadi dominan di seluruh lembah Irrawaddy, dengan bahasa dan etnik Mon lenyap sepenuhnya menjelang tahun 1830. Negeri-negeri Shan yang berdekatan juga mula mengamalkan norma masyarakat dataran rendah.

Tawanan perang daripada pelbagai kempen ketenteraan, yang merangkumi beratus-ratus dan beribu-ribu orang dibawa pulang ke kerajaan dan ditempatkan semula sebagai hamba turun-temurun kepada keluarga diraja dan bangsawan, atau ditugaskan kepada pagoda dan kuil. Para tawanan ini membawa pengetahuan serta kemahiran baharu yang memperkayakan masyarakat dan budaya Burma. Mereka turut digalakkan berkahwin dengan komuniti setempat, seterusnya memperluas variasi genetik masyarakat Burma.

Tawanan dari Manipur membentuk pasukan berkuda yang dipanggil *Kathè myindat* (Pasukan Berkuda Cassay) serta *Kathè a hmyauk tat* (Artileri Cassay) dalam angkatan tentera diraja Burma. Malah, askar Perancis yang ditawan dan dipimpin oleh Chevalier Milard turut dipaksa berkhidmat dalam tentera Burma. Pasukan Perancis yang digabungkan ini, dengan meriam dan senapang mereka, memainkan peranan penting dalam beberapa pertempuran kemudian antara Burma dan orang Mon. Mereka menjadi kor elit dan turut memainkan peranan dalam peperangan Burma menentang Siam (serangan dan penaklukan Ayutthaya dari 1760 hingga 1765) serta menentang orang Manchu (pertempuran dengan tentera China di bawah Maharaja Qianlong dari 1766 hingga 1769). Kembiri Muslim dari Arakan juga berkhidmat di istana Konbaung.

Terdapat juga komuniti kecil cendekiawan, mubaligh dan pedagang asing yang hidup dalam masyarakat Konbaung. Selain tentera upahan dan pengembara yang menawarkan perkhidmatan sejak kedatangan Portugis pada abad ke-16, beberapa orang Eropah pernah berkhidmat sebagai dayang kepada permaisuri terakhir Supayalat di Mandalay, seorang mubaligh telah menubuhkan sekolah yang dihadiri beberapa putera Mindon termasuk raja terakhir Thibaw, dan terdapat orang Armenia pernah menjadi menteri kepada raja di Amarapura.

Antara golongan bukan-Burma paling ketara di istana diraja ialah para Brahmin. Mereka biasanya berasal daripada salah satu daripada empat lokasi utama:
* Manipur – diperoleh melalui penaklukan Manipur; mungkin berasal dari Bengal, kerana Manipur telah dipengaruhi Hindu oleh Brahmin Bengali pada tahun 1700-an.
* Arakan – diperoleh melalui penaklukan Arakan pada tahun 1785 oleh putera Raja Bodawpaya, Thado Minsaw.
* Sagaing – keturunan Brahmin yang telah lama wujud di istana diraja Burma dan Mon, yang menjejaki asal-usul mereka ke Sri Ksetra abad ke-9 atau Sagaing abad ke-14.
* Benares – Brahmin India dari Benares yang tiba di Burma Hulu antara akhir 1700-an hingga awal 1800-an.

### Kesusasteraan dan kesenian

Perkembangan dan pertumbuhan sastera dan teater Burma terus berlangsung, dibantu oleh kadar celik huruf lelaki dewasa yang sangat tinggi bagi era tersebut (separuh daripada semua lelaki dan 5% wanita). Pemerhati asing seperti Michael Symes turut mencatatkan kadar celik huruf yang meluas dalam kalangan rakyat biasa, daripada petani hinggalah para pendayung.

Tawanan Siam yang dibawa pulang dari Ayutthaya semasa Perang Burma–Siam (1765–67) memberikan pengaruh besar terhadap teater dan tarian tradisional Burma. Pada tahun 1789, sebuah suruhanjaya diraja Burma yang terdiri daripada putera-putera dan menteri telah ditugaskan untuk menterjemah drama Siam dan Jawa daripada bahasa Thai ke bahasa Burma. Dengan bantuan para seniman Siam yang ditawan dari Ayutthaya pada 1767, suruhanjaya tersebut menyesuaikan dua epik penting daripada Thai ke Burma. Ramayana versi Siam dan Enao, iaitu versi Siam kepada kisah Panji Jawa, menjadi *[[Yama Zattaw]]* dan *Enaung Zattaw* dalam bahasa Burma. Salah satu tarian klasik Siam, yang dipanggil Yodaya Aka (bermaksud tarian gaya Ayutthaya), dianggap sebagai salah satu bentuk tarian tradisional Burma yang paling halus dan penuh seni.

Semasa zaman Konbaung, teknik lukisan Eropah seperti perspektif linear, *[[chiaroscuro]]* dan *[[sfumato]]* mula diterima dan semakin kukuh dalam gaya lukisan Burma. Lukisan kuil dari tempoh ini menggunakan teknik seperti bayang-bayang dan kesamaran jarak dalam gabungan dengan gaya tradisional Burma. Zaman Konbaung juga menyaksikan perkembangan manuskrip lipat *parabaik*, yang merakamkan aktiviti istana dan diraja melalui lukisan pada *parabaik* putih.

Pada bahagian awal dinasti, antara 1789 hingga 1853, berkembang gaya Amarapura dalam seni pembuatan arca imej Buddha. Para artisan menggunakan gaya unik yang melibatkan ukiran kayu bersadur daun emas dan lakuer merah. Imej Buddha yang berwajah lebih bulat dari zaman ini mungkin dipengaruhi oleh penawanan Imej Mahamuni dari Arakan.

Selepas Mindon Min memindahkan ibu kota ke Mandalay, muncul pula gaya Mandalay dalam pembuatan imej Buddha, yang menggambarkan imej Buddha berambut kerinting baharu serta menggunakan pualam dan gangsa sebagai bahan. Gaya yang lebih akhir ini terus dikekalkan sepanjang zaman penjajahan British.

### Seni bina
Dinasti-dinasti Burma mempunyai sejarah panjang dalam membina bandar yang dirancang secara teratur di sepanjang lembah Irawaddy antara abad ke-14 hingga abad ke-19. Perancangan bandar di Burma pramoden mencapai kemuncaknya pada zaman Konbaung, dengan bandar seperti Mandalay. Alaungpaya mengarahkan banyak inisiatif perancangan bandar. Baginda membina banyak kota kecil berkubu dengan pertahanan utama. Salah satu daripadanya ialah Rangoon, yang diasaskan pada 1755 sebagai kota kubu dan pelabuhan laut.

Bandar tersebut mempunyai pelan tidak teratur dengan kubu yang diperbuat daripada batang kayu jati di atas benteng tanah. Rangoon mempunyai enam pintu kota, setiap satu diapit oleh menara bata besar dengan merlon tipikal dan embrasur berbentuk salib. Stupa Shwedagon, Sule dan Botataung terletak di luar tembok kota. Bandar tersebut mempunyai jalan utama yang diturap dengan batu bata dan saliran di sepanjang sisinya.

Zaman ini juga menyaksikan peningkatan pembinaan stupa dan kuil dengan perkembangan teknik stuko. Biara kayu dari zaman ini dihiasi dengan ukiran kayu yang rumit menggambarkan Cerita ''Jataka'', yang merupakan antara contoh paling jelas seni bina tradisional Burma yang masih wujud hingga hari ini.

## Senarai pemerintah

**Nota**: Naungdawgyi ialah abang sulung kepada Hsinbyushin dan Bodawpaya, yang merupakan datuk kepada Bagyidaw, yang pula merupakan bapa saudara tua kepada Mindon. Mereka dikenali dengan nama-nama ini kepada generasi kemudian, walaupun gelaran rasmi pada pertabalan mereka menurut adat adalah panjang dalam bahasa Pali; *Mintayagyi paya* (Tuan Raja Agung) bersamaan dengan gelaran "Duli Yang Maha Mulia", manakala *Hpondawgyi paya* (Tuan Kemuliaan Agung) digunakan oleh keluarga diraja.

## Nota

## Catatan

## Pautan luar

* ''Forty Years in Burma'' John Ebenezer Marks, London: Hutchinson & Co., 1917
* The Last Queen of Burma Kenneth Champeon, *[[The Irrawaddy]]*, July 2003
* Before and after the wheel: Pre-colonial and colonial states and transportation in mainland Southeast Asia and West Africa Michael Charney, *HumaNetten* 37 2016.
* Ayutthaya and the End of History:Thai Views of Burma Revisted Min Zin, *[[The Irrawaddy]]*, August 2000
* A rare meeting with the last of Burma's royals *[[The Daily Telegraph]]*, 26 February 2008
* Myanmar's last royal laments a crumbling nation *[[Reuters]]*, 10 March 2008